**BASES DE LA CONVOCATÒRIA 2026**

**D’AJUDA A PROJECTES DE COOPERACIÓ A CÀRREC DE L’1% DEL PRESSUPOST DE LA FEDERACIÓ D’ESCOLTISME VALENCIÀ**

**1.- Introducció**

Des de l’any 1970 que els països econòmicament més avançats es comprometen a donar el 0,7% de la seua renta nacional bruta a l’Ajuda Oficial al Desenvolupament. Espanya des de 1991 que forma part d’aquests països que es comprometen aportar aquesta quantitat.

Actualment, en els Objectius de Desenvolupament Sostenible (Agenda 2030), concretament en la meta 17.2, s’ha renovat aquest compromís dels països enriquits amb la Cooperació Internacional al Desenvolupament, però solament pocs països ho duen a terme.

Des de fa un temps, diverses organitzacions començaren a destinar un percentatge similar dels seus pressupostos a aquesta Cooperació Internacional com a símbol de protesta cap als Governs que s’excusen de no complir l’acord per no tindre els recursos necessaris. A aquesta proposta s’ha unit la FEV.

Per això, la Federació d’Escoltisme Valencià destinarà l’1% del seu pressupost anual al finançament de projectes de Cooperació al Desenvolupament.

Es prioritzarà les organitzacions que compleixen totes les següents característiques:

1. Organització o associació del territori de la Comunitat Valenciana, que lluita per acabar amb les problemàtiques de la societat global.
2. L’acció de l’organització té lloc en un país del sud global.
3. L’organització valenciana ha de treballar conjuntament amb una organització local del país on es du a terme l’acció (sòcia).
4. L’organització valenciana ha de fer activitats al territori valencià amb l’objectiu de sensibilitzar la població valenciana de la problemàtica que està afectant al territori situat al sud global.
5. L’associació valenciana ha d’identificar al territori valencià un problema similar al del territori del sud global i han de treballar conjuntament per acabar amb eixa situació global.

Si sols hi ha un projecte que complisca les cinc característiques, no eixirà a votació, serà escollit directament. Si no hi ha cap, es vorà quins garantixen els quatre primers criteris. Si hi ha més d’un es farà una votació entre aquests, si sols n’hi ha un, no es durà a votació i si no hi ha cap, es passarà als que complisquen els tres primers criteris. I així successivament.

Amb aquest nou criteri el que es pretén és seguir les línies de la cooperació actual on no predomine el saber del nord global, respecte al del sud global i on hi haja un contacte i un treball conjunt entre diversos països amb problemes similars.

**2.- Característiques dels projectes**

Les característiques principals dels projectes a presentar seran:

1. Estar avalat i presentat per una persona associada o agrupament escolta de la FEV.
2. Els projectes han de ser clarament identificables i estar perfectament definits en els seus objectius, fórmules d'actuació, així com les persones destinatàries de l’acció. Els projectes hauran de donar resposta concreta a una problemàtica social.
3. Els projectes es duran a terme per entitats o col·lectius no escoltes, amb l'esperit de donar suport a iniciatives socials que desenvolupen una inquietud social similar a la de l'escoltisme però des d'una altra perspectiva.
4. L'orientació del projecte s'encaminen al desenvolupament sociocomunitari, i hauran de recollir una explicació de quin serà l'impacte del projecte en l'entorn on es desenvolupe.
5. Es valorarà que en el projecte puguen col·laborar o treballar les nostres persones joves mitjançant un servei, per a generar una implicació associativa més enllà de l'econòmica.

**3.- Presentació dels projectes**

La persona o grup que presenta el projecte podrà fer-ho **entre l’9 de desembre del 2025 i el 12 de gener 2026**, a través del formulari generat a aquest efecte en la web d’ajudes de la Federació d'Escoltisme Valencià.

S'adjuntarà la documentació per a la presentació del projecte amb les següents indicacions:

1. PDF: en format A4, amb una extensió màxima de 10 pàgines amb els següents apartats:
   1. Títol del projecte
   2. Fonamentació del projecte
   3. Activitats del projecte
   4. Objectius del projecte
   5. Calendarització
   6. Criteris d'avaluació
   7. Recursos necessaris
   8. Humans
   9. Materials
   10. Tècnics
   11. Pressupost del projecte
   12. 4 -5 Imatges del projecte o associació.
2. Presentació .ppt o similar amb una extensió màxima de 8 pàgines.

Aquesta documentació serà la utilitzada perquè les associades de la FEV valoren els projectes

**4.- Procés de selecció**

La secretària tècnica recopilarà els projectes, i aquells que complisquen els requisits marcats, els presentarà als agrupaments escoltes amb 15 dies d'antelació al Consell FEV 2026. D'aquesta manera els agrupaments podran valorar-los, i expressar la seua preferència en el Consell FEV a través del seu representant en aquest consell. Al projecte amb major preferència per part dels agrupaments escoltes, serà al qual se li assignarà aquesta partida pressupostària, que es correspon amb l’1% del pressupost de la FEV.

Per a aconseguir l’efecte més gran possible dins del projecte triat, se li assignarà íntegrament la partida assignada del pressupost.

**5.- Presentació dels projectes en el Consell FEV**

En el consell FEV del 2026 es podrà presentar el projecte de les següents maneres, per a la seua valoració pels assistents al mateix:

1. Membres de l'associació a la qual vaja destinada l'ajuda als projectes de cooperació.
2. L’agrupament escolta que presenta la sol·licitud.
3. Mitjançant un vídeo.

El temps total de presentació, en qualsevol de les tres formes, o la combinació d’aquestes, és entre 3 a 5 minuts.

**6.- Concessió del projecte**

La FEV es compromet a fer efectiva la donació entre els mesos de juny a juliol de 2026.

La FEV informarà del projecte seleccionat i de les dates quan ocórrega l'esdeveniment per a poder promocionar l'assistència al mateix.

**7.- Condicions**

* No es pot concedir la subvenció a projectes de cooperació a la mateixa associació dos anys seguits.
* No es valoraran els projectes que no reunisquen els requisits de presentació (PDF amb projecte i vídeo explicatiu).

Per a qualsevol dubte, podeu dirigir-vos a la secretaria tècnica a través del correu electrònic fev@scoutsfev.org, o mitjançant el telèfon 963.153.240.